
_START_ARTICLE_
Industriens Pension
_START_SECTION_
Ejerskab
_START_PARAGRAPH_
Industriens Pension er et 100% ejet datterselskab af Industripension Holding A/S, som er ejet af fagforbundene i CO-industri (65 %) og af DI - Dansk Industri (35 %)._NEWLINE_Fagforbundene i CO-industri er Fagligt Fælles Forbund (3F), Dansk Metal, HK/Privat, Teknisk Landsforbund, Dansk El-forbund, Blik- og Rørarbejderforbundet, Dansk Jernbaneforbund, Serviceforbundet og Malerforbundet i Danmark._NEWLINE_Ejerskabet har frasagt sig udbyttebetaling, så hele overskuddet går til medlemmerne.
_START_SECTION_
Pensionsordningen
_START_PARAGRAPH_
Pensionsordningen består for de fleste medlemmer af to elementer. Et opsparingselement og et forsikringselement. De månedlige bidrag bliver fordelt mellem betaling for forsikringsydelser og opsparing._NEWLINE_Da aktionærerne ikke skal tjene på ordningen, er det beløb der opkræves i forsikringsydelser lig med de omkostninger, selskabet har til at afholde forsikringsforpligtelser.
_START_SECTION_
Økonomi
_START_PARAGRAPH_
Industriens Pension er et af de største overenskomstbaserede arbejdsmarkedspensionsselskaber i Danmark._NEWLINE_Set over de seneste 10 år (2009-2018) har det gennemsnitlige afkast efter omkostninger udgjort 8,9 % p.a._NEWLINE_Administrationsomkostninger pr. medlem udgør 264,00 kr. p.a. (2019).
_START_SECTION_
Aktiver
_START_PARAGRAPH_
Nettoeksponeringen af investeringsaktiverne udgjorde 165 mia. kr. ultimo 2018 og 180 mia. kr. efter første halvår 2019. Aktivernes udvikling gennem årene skyldes dels de løbende investeringsafkast, dels indbetalingerne til pensionsordningen. Pensionsbidraget er steget fra 0,9 % i 1993 til nu 12,0 %.